ไฟแนนซ์ทูเดย์
โดย...ช.ชดา
27 มิ.ย. 2559

โดย...ช.ชดา
...เพื่อสานต่อภารกิจการเป็นดิจิทัลแบงก์กิ้งอย่างเต็มรูปแบบ บุญทักษ์ หวังเจริญ ประธานเจ้าหน้าที่บริหารธนาคารทหารไทย ก็ยอมใจ อ่อนรับปากบอร์ดอยู่ดูแลแบงก์ต่ออีก 2 ปี เลยต้องเปลี่ยนแผนเตรียมควงมาดามเที่ยวในปีหน้า เป็นมาทำงานต่อ
งานนี้ดับข่าว ญนน์ โภคทรัพย์ อดีตกรรมการผู้จัดการ ธนาคารไทยพาณิชย์ จะไปนั่งแบงก์ทหารไทยได้สนิทเลย
...การข่าววงในบอกว่า ตัวเก็งที่เข้าตาผู้บริหารระดับสูงของซีไอเอ็มบี มาเลเซีย ที่จะมาเป็นซีอีโอแบงก์ซีไอเอ็มบี ไทย แทน “ดร.แซม” สุภัค ศิวะรักษ์ คือ “ต๊อบ” พรชัย ปัทมินทร์ รองกรรมการผู้จัดการใหญ่ สายธุรกิจขนาดใหญ่ ธนาคารซีไอเอ็มบี ไทย แต่ของอย่างนี้มันไม่แน่ กว่าจะถึงสิ้นปีโผก็อาจจะมีพลิกอีกหลายรอบ 
...ช่วงนี้จะเห็นการโยกย้ายบุคลากรในแวดวงการเงินถี่หน่อย เพราะแต่ละแบงก์กำลังปรับโครงสร้างและปรับกลยุทธ์ อันเนื่องมาจากนโยบายเนชั่นแนล อี-เพย์เมนต์ และการเปลี่ยนแปลงพฤติกรรมผู้บริโภคอย่างรวดเร็วและรุนแรง ซึ่งอาจจะเห็นคนจากธุรกิจอื่นย้ายมาเป็นนายแบงก์ โดยเฉพาะคนที่สามารถคิดผลิตภัณฑ์การเงินให้เข้ากับเทคโนโลยีและถูกใจลูกค้า กลุ่มนี้ค่าตัวแพง
...อันเนื่องมาจากเบร็กซิตในอังกฤษทำตลาดเงินของไทยผันผวน เมื่อวันที่ 24 มิ.ย.ที่ผ่านมา ลูกค้าตัดพ้อแบงก์สีฟ้า ไม่รับซื้อขายเงินตราต่างประเทศกับร้านแลกเปลี่ยนเงินเลย